Na temelju članka 23. stavka 1. Zakona o komunalnom gospodarstvu („Narodne novine“, broj 36/95., 79/97., 12/99., 57/00, 129/00., 59/01., 26/03. - pročišćeni tekst, 82/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15.) i članka 32. Statuta Općine Kalnik („Službeni glasnik Koprivničko-križevačke županije“, broj 5/13.), Općinsko vijeće Općine Kalnik na 5. sjednici održanoj 26. studenoga 2016. donijelo je

**O D L U K U**

**o komunalnoj naknadi na području Općine Kalnik**

**I. OPĆE ODREDBE**

**Članak 1.**

 Odlukom o komunalnoj naknadi na području Općine Kalnik (u daljnjem tekstu: Odluka) utvrđuju se:

 - naselja u Općini Kalnik (u daljnjem tekstu: Općina) u kojima se naplaćuje komunalna naknada,

 - područja zona u Općini,

 - koeficijent zona (Kz) za pojedine zone,

 - koeficijent namjene (Kn) za poslovni prostor i za građevinsko zemljište koje služi u svrhu obavljanja poslovne djelatnosti

 - rok plaćanja komunalne naknade,

 - nekretnine važne za Općinu koje se u potpunosti ili djelomično, oslobađaju od plaćanja komunalne naknade,

 -opći uvjeti i razlozi zbog kojih se u pojedinim slučajevima može odobriti potpuno ili djelomično oslobađanje od komunalne naknade,

 - izvori sredstava iz kojih će se namiriti iznos za slučaj potpunog ili djelomičnog oslobađanja od plaćanja komunalne naknade.

**Članak 2.**

 Komunalna naknada je prihod Proračuna Općine.

 Sredstva komunalne naknade namijenjena su financiranju obavljanja sljedećih komunalnih djelatnosti:

* odvodnja atmosferskih voda,
* održavanje čistoće u dijelu koji se odnosi na čišćenje javnih površina,
* održavanje javnih površina,
* održavanje nerazvrstanih cesta,
* održavanje groblja,
* javna rasvjeta.

**Članak 3.**

 Općinsko vijeće Općine Kalnik (u daljnjem tekstu: Općinsko vijeće) za svaku kalendarsku godinu u skladu s predvidivim sredstvima i izvorima financiranja donosi Program održavanja komunalne infrastrukture (u daljnjem tekstu: Program) za djelatnosti iz članka 2. ove Odluke.

 Program sadrži :

* opseg i opis poslova održavanja s procjenom pojedinih troškova, po djelatnostima,
* iskaz financijskih sredstava potrebnih za ostvarivanje Programa, s naznakom izvora financiranja.

 Općinski načelnik Općine Kalnik (u daljnjem tekstu: općinski načelnik) dužan je do kraja ožujka svake godine Općinskom vijeću podnijeti izvješće o izvršenju Programa iz stavka 1. ovoga članka, za prethodnu godinu.

**II. OBVEZNICI PLAĆANJA KOMUNALNE NAKNADE**

**Članak 4.**

 Komunalnu naknadu plaćaju vlasnici, odnosno korisnici:

* stambenog prostora,
* poslovnog prostora,
* garažnog prostora,
* građevinskog zemljišta koje služi u svrhu obavljanja poslovne djelatnosti,
* neizgrađenog građevinskog zemljišta.

 Komunalna naknada plaća se za nekretnine iz stavka 1. ovoga članka koje se nalaze unutar građevinskog područja naselja kao i za stambeni i poslovni prostor izvan građevinskog područja naselja na kojem se najmanje obavljaju komunalne djelatnosti održavanja javnih površina, nerazvrstanih cesta i javne rasvjete i koje su opremljene najmanje pristupnom cestom, objektima za opskrbu električnom energijom i vodom prema mjesnim prilikama te čine sastavni dio infrastrukture Općine.

**Članak 5.**

 Komunalna naknada ne plaća se za nekretnine:

* u vlasništvu Općine,
* koje se upotrebljavaju za djelatnost predškolskog i osnovnog obrazovanja,
* koje koriste ustanove zdravstvene zaštite,
* koje se upotrebljavaju za djelatnosti vatrogasnih službi,
* koje koriste neprofitne udruge i vjerske zajednice, pod uvjetom da prostore koje koriste ne daju u najam, podnajam ili na privremeno korištenje,
* za građevinska zemljišta na kojima su spomen obilježja i spomen područja.

**III. KRITERIJI ZA UTVRĐIVANJE VISINE KOMUNALNE NAKNADE**

**Članak 6.**

 Komunalna naknada naplaćuje se u svim naseljima na području Općine.

U Općini se utvrđuju dvije zone za plaćanje komunalne naknade:

I. zona obuhvaća područje Općine na kojem se nalaze objekti opremljeni odašiljačima i opremom putem kojih se odašilje signal za radio, televiziju i telekomunikacije,

II. zona obuhvaća područje naselja Općine, osim područja koje je obuhvaćeno I. zonom.

**Članak 7.**

 Koeficijent zone (Kz) utvrđuje se:

* za I. zonu 1,00,
* za II. zonu 0,10.

**Članak 8.**

 Koeficijent namjene (Kn) ovisi o vrsti nekretnine iz članka 4. ove Odluke i iznosi za :

* stambeni prostor 1,00,
* garažni prostor 1,00,
* neizgrađeno građevinsko zemljište 0,05,
* poslovni prostor koji služi u svrhu obavljanja proizvodnih djelatnosti

 utvrđuje se prema vrstama djelatnosti kako slijedi:

 A. Rudarstvo i vađenje kamena 5,00,

 B. Opskrba vodom, uklanjanje otpadnih voda, gospodarenje otpadom

 te djelatnosti sanacije okoliša 5,00,

 C. Prerađivačka industrija – proizvodnja i prerada 2,00,

 D. Građevinarstvo 2,00,

 - poslovni prostor koji služi za ostale djelatnosti:

 A. Opskrba električnom energijom i plinom 10,00,

 B. Informacije i komunikacije 10,00,

 C. Trgovina na veliko i na malo, popravak motornih vozila i motocikla 3,00,

 D. Prijevoz i skladištenje 3,00,

 E. Djelatnosti pružanja smještaja te pripreme i usluživanja hrane i pića 3,00,

 F. Financijske djelatnosti i djelatnosti osiguranja 3,00,

 G. Poslovanje nekretninama 3,00,

 H. Administrativne i pomoćne uslužne djelatnosti 3,00,

 I. Ostale uslužne djelatnosti 3,00,

 - građevinsko zemljište koje služi u svrhu obavljanja poslovne djelatnosti koeficijent

 iznosi 10% koeficijenta namjene (Kn) koji je određen za poslovni prostor.

 Utvrđivanje namjene poslovnog prostora ili građevinskog zemljišta obavlja Jedinstveni upravni odjel Općine Kalnik (u daljnjem tekstu: Jedinstveni upravni odjel) na temelju građevinske dokumentacije, zemljišno-knjižnog izvatka i posjedovnog lista, a ukoliko je potrebno i zapisnikom o stvarnom stanju namjene i površine.

**Članak 9.**

Za poslovni prostor i građevinsko zemljište koje služi u svrhu obavljanja poslovne djelatnosti, u slučaju kad se poslovna djelatnost ne obavlja više od šest (6) mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno neizgrađeno građevinsko zemljište.

**IV. VISINA I OBRAČUN KOMUNALNE NAKNADE**

**Članak 10.**

Visina komunalne naknade određuje se ovisno o lokaciji nekretnine, odnosno zoni u kojoj se nekretnina nalazi i vrsti nekretnine.

 Komunalna naknada se obračunava po m2 površine i to za stambeni, poslovni i garažni prostor po jedinici korisne površine koja se utvrđuje u skladu s posebnim propisima, a za građevinsko zemljište po jedinici stvarne površine.

**Članak 11.**

 Iznos komunalne naknade po m2 obračunske površine nekretnine utvrđuje se množenjem: vrijednosti obračunske jedinice – boda (B) određene u kunama po m2  (u daljnjem tekstu: vrijednost boda), koeficijenta zone (Kz) i koeficijenta namjene (Kn).

 Vrijednost boda (B) određuje Općinsko vijeće posebnom odlukom.

**Članak 12.**

 Komunalna naknada plaća se tromjesečno, najkasnije do 15. posljednjeg mjeseca u tromjesečju.

**Članak 13.**

 Rješenje o komunalnoj naknadi donosi Jedinstveni upravni odjel za kalendarsku godinu do 31. ožujka tekuće godine, ako se na osnovi odluke Općinskog vijeća mijenja njezina visina u odnosu na prethodnu godinu.

 Rješenjem o komunalnoj naknadi utvrđuje se visina komunalne naknade po m2 obračunske površine, obračunska površina i mjesečni iznos komunalne naknade.

**V. OPĆI UVIJETI I RAZLOZI ZA POTPUNO ILI DJELOMIČNO OSLOBAĐANJE OD PLAĆANJA KOMUNALNE NAKNADE**

**Članak 14.**

Na zahtjev vlasnika, odnosno korisnika stambenog prostora, Jedinstveni upravni odjel oslobodit će obveznika plaćanja komunalne naknade za stambeni prostor ako ispunjava jedan od sljedećih kriterija:

* ako je korisnik stalne socijalne pomoći,
* ako je invalid Domovinskog rata – u postotku utvrđenog invaliditeta,
* ako je roditelj, supružnik ili dijete poginulog branitelja u Domovinskom ratu,
* ako živi u domaćinstvu u kojem nema mlađeg člana obitelji od 65 godina starosti i koje nema mjesečni prihod veći od 500,00 kuna po članu obitelji i ne postoji zakonska obaveza njihovih potomaka da su ih dužni uzdržavati.

**Članak 15.**

 U slučaju potpunog ili djelomičnog oslobađanja od plaćanja komunalne naknade iznos sredstava će se namiriti iz proračuna Općine.

**Članak 16.**

Izvršno rješenje o komunalnoj naknadi izvršava Jedinstveni upravni odjel u postupku i na način određen propisima o prisilnoj naplati poreza na dohodak odnosno dobit.

**Članak 17.**

 Protiv rješenja iz članka 13., 14. i 16. ove Odluke može se izjaviti žalba Upravnom odjelu za gospodarstvo, komunalne djelatnosti i poljoprivredu Koprivničko-križevačke županije.

**VI. PRIJELAZNE I ZAVRŠNE ODREDBE**

**Članak 18.**

 Obveznik plaćanja komunalne naknade (fizička ili pravna osoba) dužan je u roku 15 dana od dana nastanka obveze ili promjene osobe obveznika istu prijaviti Jedinstvenom upravnom odjelu.

**Članak 19.**

 Stupanjem na snagu ove Odluke prestaje važiti Odluka o komunalnoj naknadi („Službeni glasnik Koprivničko-križevačke županije“, broj 17/01. i 12/06).

**Članak 20.**

Ova Odluka objavit će se u „Službenom glasniku Koprivničko-križevačke županije“, a stupa na snagu 1. siječnja 2017. godine.

**OPĆINSKO VIJEĆE**

**OPĆINE KALNIK**

KLASA: 363-03/16-01/04

URBROJ: 2137/23-16-1

Kalnik, 26. studenoga 2016.

 **PREDSJEDNIK:**

 **Igor Tomić,** univ.bacc.ing.mech.